P. Hrušovský, podpredseda NR SR: (2002-05-23):
Preto otváram rozpravu o tomto bode programu. Do rozpravy sa hlásia ústne pán poslanec Hoffmann, pani poslankyňa Mušková. Končím možnosť ďalších ústnych prihlášok do rozpravy. Pán poslanec Hoffmann. Poprosím pána poslanca Bajana, aby z balkóna zišiel do rokovacej sály a zaujal miesto, ktoré je mu určené. Nech sa páči, pán poslanec Hoffmann. A. Hoffmann, poslanec: Vážený pán predsedajúci, vážený pán podpredseda vlády, kolegyne, kolegovia, návrh zákona, ktorý prerokúvame, sa dôsledne nevysporiadal s existenciou iných platných účinných zákonov, ktoré upravujú rovnaké alebo obdobné otázky ako navrhovaný zákon, a v dôsledku toho vzniklo reálne nebezpečenstvo určitých kompetenčných sporov. Konštituovaním Úradu na ochranu osobných údajov sa vytvoril štátny orgán, ktorý má zásadne neobmedzený prístup k mimoriadne citlivým údajom, významným pre bezpečnosť a ochranu štátu, a to bez toho, aby bola zabezpečená jeho účinná kontrola zo strany akéhokoľvek iného štátneho orgánu, napríklad Národnou radou Slovenskej republiky. Nie je obmedzená ani pôsobnosť kontrolnej činnosti tohto orgánu, takže jeho pracovníci a s nimi aj iné prizvané osoby sa môžu dostať k akýmkoľvek údajom, ktoré sa viažu nejakým spôsobom na osobné údaje. Z tohto dôvodu došlo k vzájomným rokovaniam zainteresovaných a konsenzom je pozmeňujúci návrh, ktorý už od včera máte v laviciach a ja si ho dovolím ctenej Národnej rade predložiť. Pozmeňujúci návrh skupiny poslancov Národnej rady Slovenskej republiky na zmenu a doplnenie vládneho návrhu zákona o ochrane osobných údajov (tlač 1382). Odporúčam: 1. V § 2 ods. 2 sa text za slovom „ustanovenia“ nahrádza textom „§ 5 ods. 4, § 6 ods. 3 a 4, § 7 ods. 1, 6, 11 až 13, § 10 ods. 1 a 8, § 11 až 14, § 15 ods. 4 a 5, § 16, § 18 ods. 1 a 2, § 20 ods. 1, § 23 ods. 1 až 7, § 25 až 28 a § 32 tohto zákona sa nepoužijú“. Odôvodnenie: Pôvodne navrhnuté výnimky v ods. 2 nepostačujú na ochranu utajovaných skutočností v pôsobnosti Slovenskej informačnej služby, Vojenského spravodajstva, Kriminálneho spravodajstva a Policajného zboru a Národného bezpečnostného úradu. Nemožno pripustiť aktívne zasahovanie do „živých vecí“ rozpracovaných tajnými službami, ani aby si tajné služby nechávali robiť audit bezpečnosti vlastných informačných systémov externe. Rovnako je neprijateľné pripustiť dekonšpiráciu organizačných štruktúr a metód práce tajných služieb, čo by mohlo vyústiť až do ohrozenia medzinárodnej spolupráce tajných služieb. 2. § 33 sa dopĺňa odsekom 3, ktorý znie: „(3) Ak osobné údaje spracúvajú spravodajské služby, dozor nad ochranou osobných údajov podľa ods. 2 vykonáva Národná rada Slovenskej republiky podľa osobitného zákona“, odvolávka 27. Poznámka pod čiarou k odkazu znie: „§ 60 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky.“ Zostávajúce poznámky pod čiarou prečíslovať. Odôvodnenie: Normy Rady Európy, ktoré upravujú problematiku ochrany osobných údajov, pripúšťajú, aby kontrolu v tejto oblasti vykonával jeden orgán alebo viac nezávislých, nestranných orgánov. Vzhľadom na to, že kontrolu nad spravodajskými službami vykonáva Národná rada Slovenskej republiky prostredníctvom svojich osobitných výborov, nie je potrebná ani vhodná aj duplicitná kontrola inými orgánmi štátu. Navrhuje sa, aby aj kontrolu úrovne ochrany osobných údajov v pôsobnosti spravodajských služieb zabezpečovala Národná rada Slovenskej republiky prostredníctvom týchto výborov. 3. V § 50 ods. 1 slová „podľa § 48 až 39“ nahradiť slovami „podľa § 49 a 50“. Odôvodnenie: Ak sa schváli bod 49 spoločnej správy, t. j. za § 46 sa vloží nový § 47, túto zmenu bude treba premietnuť do znenia § 50 návrhu zákona. Ďakujem vám za porozumenie a žiadam o podporu tohto pozmeňujúceho návrhu v záujme priechodnosti dôležitého zákona. Ďakujem za pozornosť.